|  |  |
| --- | --- |
|  | ***KRAJCZÁROS ALAPÍTVÁNY*** |
| - közhasznú szervezet - |
| Adószám: 18481776-2-07; Otp 11736116-20124496 |
| *Székhely: 8000 Székesfehérvár., Bártfai u. 41. B* |
| *Tel: +36/30/9566-736, Fax: - - -* E-mail: krajczaros@t-online.hu |

Kommunikáció:[**http://krajczaros.uw.hu**](http://krajczaros.uw.hu) és [www.krajczarosalapitvany.hu](http://www.krajczarosalapitvany.hu) illetve <http://haemgo.hu> [www.hadisirgondozas.hu](http://www.hadisirgondozas.hu) továbbá [**http://www.facebook.com/krajczaros.alapitvany**](http://www.facebook.com/krajczaros.alapitvany)

<https://www.youtube.com/results?search_query=krajcz%C3%A1ros+alap%C3%ADtv%C3%A1ny>

<https://www.facebook.com/pages/Visegrad-Working-Group-for-Military-Cemeteries/111448655609928>

Gyorsjelentés 2017-ről

- a hivatalos zárszámadást megelőzve –

Még néhány nap és elköszönünk az óesztendőtől. Ilyenkor **szokás egy pillanatra megállni** és áttekinteni a végzett munkát. De ez már egyben a jövőbe tekintve, az előttünk álló év terveinek a bázisa is, vagyis mérlegeljük, hogy **milyen szilárd alapokra építjük a 2018-as programjainkat.**

Első gondolatként a kuratórium által **jóváhagyott tervekhez viszonyítunk**. Mennyiségileg – a megfogalmazott mozgástérrel összhangban – érzékelhető, hogy **sok feladat maradt el**, aminek a hátterében a pénzügyi lehetőségek korlátossága érhető tetten. Ez ugyan önmagában nem jó, ám ez egyben a gazdálkodásunk legfőbb kritériumának megfelelést is jelenti, mely szerint csakis a megszerzett bevételek erejéig nyújtózkodhatunk. Keserű falatot jelentett számunka, hogy a NEA működési és szakmai pályázatokon egy fillért sem ítéltek meg számunkra. Ez generális kihatással volt forrásainkra, ilyetén az egész évi munkánkra. A programok elhagyása és néhánynak szűkített léptékű teljesítése mellett decemberre a tartalékaink felélése a legfájóbb gondunk.

**Mire lehetünk büszkék?** Itt és **most csakis a nagyobb lélegzetű** teljesítményeket sorolva kívánjuk tájékoztatni önkénteseinket és minden partnerünket, támogatóinkat, szimpatizánsainkat.

1) A fő feladatunk volt a november 11-én bonyolított **Nemzetközi Gyertyagyújtási Akció**, melyről önálló összegzőt készítettünk. Az I. vh centenáriumához és a **SOHA TÖBBÉ HÁBORÚT** kívánsághoz, **üzenet**hez kötődő projektünkhöz ez alkalommal 13 nemzet képviselőitől, 98 települést érintően kaptunk fényképekkel megerősített visszacsatolást. A résztvevők számában ugyan némi visszaesésről kell számot adnunk, ám az így is közelítette a 20 ezer főt. Az akciót helyszínenként megvalósítók létszáma a néhány főtől a sok száz résztvevőig terjedt ki. A médiában, FB-on és a saját illetve más honlapok révén elért személyek számát 120-150 ezer főre becsüljük. **2018-ra már most meghirdettük** a 9. alkalommal esedékes akciót.

2) Az „**Emlékezet a Hősökre 1914-1918 - Ecsettel a Békéért**” címet viselő (2013-ban indított) projektünk sikeresen formálódott az év során. Hat hazai és külföldi településen mutattuk be a tárlatot. Gyenge pontunk volt, hogy a 2013-ban készült prospektust nem sikerült aktualizálni az immáron 58 lengyel, magyar, szlovák és ukrán művész közel 200 alkotásának ismertetésére, mellyel Közép-Európa szinten is a legnagyobb és minőségében is kellő színvonalat képviselő tematikus kollekciónak vagyunk birtokosai. Két sikeres alkotótáborban volt lehetőségünk fogadni az alkotók közül 18 főt**. Jövőre már most 10 tárlat megnyitóra van lekötött időpontunk**.

3) A **Felvidéken** 2010 óta vagyunk jelen hadisírgondozó projektben. Az év során **4 alkalommal** összesen 41 fő önkéntes (közte tizenévesek és nyugdíjas) volt részese az I. vh-ban elesett **eleink sírjait méltó állapotba hozó törekvéseinknek.**

4) Októberben **Kazinczy Lajos hv ezredes, 15. vértanú** emlékét felidéző rendezvénynek voltunk aktív részesei Érsemjénben, melynek a helyi Ezüstperje Egyesület kiváló néptáncosai, az iskola diákjai és az önkormányzat voltak a házigazdái.

5) Újszerű elem volt 2017-ben:

- meghívásra június 25-én Gyóni Gézáról megemlékezés Fehérváron,

- a HTBK szervezésében a San Gabriele emlékműnél, valamint Visintiniben közös megemlékezés olasz barátokkal,

6) Mindezeken túl visszatérően:

- nem kevés hazai és határon túli megemlékezésen, koszorúzáson voltunk jelen,

- végeztünk karitatív munkát,

- áprilisban a 62-es főút mellett lévő emlékjelnél vállalat védnökségünknek tettünk eleget,

- július 18-án a 17-es fehérvári hv gy. ezred emléknapját is tradicionális feladataink közé soroljuk,

- a Felvidéken sokadik alkalommal voltunk tevékenyen részesei az I. vh. hadijáték programjának,

- Ukancban és B.Bistricában jártunk emlékezni októberben az általunk felújított két katonatemetőben.

**Értek bennünket váratlan és övön aluli pofonok** is, partnerek jártak el velünk szemben méltánytalanul vagy a korábban közösen képviselt értékeket semmibe vevően, de ezekről most nem beszélünk, **igyekszünk** a kapott sebeket hagyni mielőbb behegedni, **elfeledni és a jövőbe tekinteni**:

- Egyre égetőbb a szervezetünk alapító okiratának és az alapítvány nevének módosítása.

- Készítettek velünk interjúkat, jelentek meg újságcikkek.

- Két önkéntesünk (Kovács Zoltán és Törő Gergő) kapott – alaposan kiérdemelten - kitüntető címet hadisírgondozásért az osztrák Schwarzes Kreuz-től.

**Eredményekért köszönet illeti a sok-sok önkéntest**, akik időt, fáradságot nem kímélve tették a dolgukat a köz javára, nem ritkán igen nehéz fizikai munka és/vagy kedvezőtlen időjárás közepette.

**Összességében**: meggyőződésünk, hogy (nélkülözhetetlen támogatóink, adományozóink segítségével) a missziónknak 2017-ben is megfeleltünk.

Székesfehérvár, 2017. december 21.

 Németh István

 kuratórium elnök